PTTGCทุ่ม4.8พันล.บุกฝรั่งเศส
PTTGC เครื่องร้อน ลุยลงทุนต่างประเทศทุ่มเงิน4,830ล้านถือหุ้น51%ในบริษัทฝรั่งเศสด้านฟิทช์คงเรตติ้งPTT
30 ต.ค. 2565

PTTGC เครื่องร้อน ลุยลงทุนต่างประเทศทุ่มเงิน 4,830 ล้าน ถือหุ้น 51% ในบริษัทฝรั่งเศสด้านฟิทช์คงเรตติ้ง PTT 
นายวีรศักดิ์ โฆสิตไพศาล ประธานเจ้าหน้าที่บริหาร บริษัท พีทีที โกลบอล เคมิคอล (PTTGC) เปิดเผยว่า คณะกรรมการบริษัทมีมติอนุมัติให้เข้าซื้อหุ้นในสัดส่วน 51% ในบริษัท Perstorp Holding France SAS (Perstorp Holding France) ผ่านบริษัทในเครือ วงเงินประมาณ 114.8 ล้านยูโร หรือประมาณ 4,830 ล้านบาท 




การลงทุนดังกล่าวต้องปรึกษาพนักงานของ Perstorp Holding France ตามกฎหมายของฝรั่งเศส รวมถึงต้องดำเนินการตามเงื่อนไขบังคับก่อน ตามที่ระบุไว้ในสัญญา และขออนุมัติตามกระบวนการจากทางหน่วยงานราชการที่เกี่ยวข้องก่อนการเข้าซื้อหุ้นในบริษัท
สำหรับ Perstorp Holding France เป็นผู้ผลิตและเป็นเจ้าของเทคโนโลยีในการผลิต Isocyanate ที่มีบทบาทสำคัญในยุโรปและเอเชีย โดยเฉพาะในกลุ่มของ Toluene Diisocyanate (TDI) Hexamethylene Diisocyanate (HDI) และ Derivatives ซึ่งเป็นวัตถุดิบหลักในการผลิตพลาสติก Polyurethane (PU) ที่มีคุณสมบัติเฉพาะในกลุ่มการใช้งานจำพวกโฟมและสารเคลือบในอุตสาหกรรมยานยนต์และสิ่งก่อสร้าง
“การลงทุนดังกล่าว จะเป็นการลงทุนเพื่อก้าวเข้าสู่ธุรกิจ High Volume Specialty ซึ่งเป็นธุรกิจปลายน้ำที่ช่วยสร้างมูลค่าเพิ่มและมีขนาดตลาดใหญ่เพียงพอตามแผนกลยุทธ์บริษัท” นายวีรศักดิ์ กล่าว
ด้านฟิทช์เรตติ้งส์ ประกาศคงอันดับเครดิต เครดิตสากลระยะยาวสกุลเงินต่างประเทศของบริษัท ปตท. (PTT) ที่ระดับ “BBB” อันดับเครดิตสากลระยะยาวสกุลเงินในประเทศที่ระดับ “A-” อันดับเครดิตสากลระยะสั้นสกุลเงินต่างประเทศที่ “F3”
อันดับเครดิตภายในประเทศระยะยาวที่ระดับ “AAA” อันดับเครดิตภายในประเทศระยะสั้นที่ระดับ “F1+” และอันดับเครดิตภายในประเทศระยะยาวของหุ้นกู้ไม่มีหลักประกันและไม่ด้อยสิทธิที่ระดับ “AAA” แนวโน้มเครดิตมีเสถียรภาพ ซึ่ง PTT จะออกหุ้นกู้ 2 หมื่นล้านบาท เดิมจะขายเดือน ธ.คนี้ แต่เจอน้ำท่วมเลยต้องเลื่อนไปขายไตรมาสแรกปีหน้า